## L’Institut Valencià de Cultura presenta en el Teatre Rialto la lectura dramatitzada de ‘I don’t wanna die at 27’

*** El projecte Inèdits busca ajudar les noves figures de la dramatúrgia valenciana, a través de lectures dramatitzades de textos seleccionats
* Les lectures del text d’Arantxa Cortés es realitzaran el 30 i 31 d’octubre en la Sala 7 de l’Edifici Rialto**

L’Institut Valencià de Cultura, dependent de la Conselleria d’Educació, Cultura, Universitats i Ocupació, celebra les lectures dramatitzades d’un nou text del projecte Inèdits, en concret de l’obra *I don’t wanna die at 27*, de la dramaturga valenciana Arantxa Cortés. Les lectures es realitzaran el 30 i 31 d’octubre en la Sala 7 de l’Edifici Rialto.

L’IVC té entre els seus objectius fonamentals promoure i difondre el treball dels professionals de les arts escèniques valencianes i en este cas ho fa a través del projecte Inèdits, una nova iniciativa per a donar visibilitat i fomentar l’autoria valenciana.

A més, amb este projecte es dona continuïtat i projecció a textos que l’IVC ha finançat mitjançant el programa d’ajudes d’escriptura dramàtica en la convocatòria ‘Ajudes al foment de les arts escèniques 2024’. Per a fer-ho, una comissió independent va seleccionar tres textos: *I don’t wanna die at 27,* d’Arantxa Cortés; *Tot esperant el bot*, d’Isabel Martí i *Las jirafas duermen de pie*, d’Ester Medrano. La lectura d’esta última es va dur a terme el mes de març passat i el pròxim 12 de novembre s’estrenarà en el Teatre Arniches d’Alacant, en el marc de la Muestra de Teatro Español de Autores Contemporáneos.

Este programa de lectures dramatitzades inclou un treball previ d’assajos amb directors/ores i intèrprets. Arantxa Cortés ha comptat per a esta posada en escena amb el treball de direcció de Tomás Verdú i amb els intèrprets Arianne Algarra, Josep Manel Casany, Maria Almudéver, Vicente Ausina i Victoria Salvador.

Per a la directora adjunta d’Arts Escèniques de l’IVC, María José Mora, “amb el projecte Inèdits fixem l’atenció a promoure l’escriptura teatral de nous dramaturgs, afavorir el treball de directors i actors valencians, imprescindible, en tot projecte escènic i al mateix temps a oferir a l’espectador una nova experiència teatral de proximitat amb el treball dels professionals valencians”.

En *I don’t wanna die at 27* una jove reflexiona sobre el fracàs, expectatives i pressió d’un sistema que devora els somnis. Mentres els mites del rock moren als 27, ella encara busca saber qui és i què vol ser. Una mirada irònica i lúcida sobre la identitat i el desencantament d’una generació.

El cicle Inèdits es completarà el pròxim 16 i 17 de desembre amb la lectura dramatitzada de *Tot esperant el bot*, d’Isabel Martí.

Les entrades es poden adquirir, amb un cost únic de 2 euros en les taquilles del Rialto i el Principal, i en la [taquilla en línia de l’IVC](https://taquilla.ivc.gva.es/es/espectaculo/i-don%C2%B4t-wanna-die-at-27/DONTWANNA).

Fecha: 30/10/2025